KIRJALLINEN KYSYMYS E-2419/99

esittäjä(t): Salvador Garriga Polledo (PPE-DE) komissiolle

(16. joulukuuta 1999)

Aihe: Kilpailu teknisistä innovaatioista

Euroopan unionilla on suuria tulevaisuuden haasteita, joihin vastaamiseksi tehdään määrätietoista työtä, kuten rahaliitto tai yhteinen puolustus- ja turvallisuuspolitiikka, mutta aivan yhtä tärkeä on teknisistä innovaatioista kaikilla unionin tuotantoaloilla käytävän kilpailun voittaminen.

Ensimmäinen askel on saada kaikki asianomaiset, myös julkinen mielipide, sisäistämään, että tähän haasteeseen vastaaminen on välttämätöntä Euroopan aseman ylläpitämiseksi maailmanlaajuisessa teknologian kehityksessä. Euroopan yhteisö ei saa missään oloissa epäonnistua tässä asiassa.

Voiko komissio ilmoittaa miten se aikoo saada julkisen mielipiteen tietoiseksi teknisistä innovaatioista käytävän kilpailun voittamisen tärkeydestä?

Komissaari Erkki Liikasen komission puolesta antama vastaus

(24. tammikuuta 2000)

Komissio on samaa mieltä innovoinnin tärkeydestä talouskasvun edistämiselle ja kaikkien toimialojen kehittämiselle muuttuvassa maailmassa. Innovointi avaa uusia taloudellisen ja yhteiskunnallisen toiminnan aloja. Se muuttaa jatkuvasti markkinoita ja saa aikaan uusia tuotteita ja menetelmiä, jotka edistävät yritysten kilpailukykyä.

Innovointi ei ole vain taloudellinen mekanismi tai tekninen menetelmä. Se on myös, kuten arvoisa parlamentin jäsen tarkoittaa, yhteiskunnallinen ilmiö. Sen kautta yksityishenkilöt ja yhteisöt ilmaisevat luovuuttaan, tarpeitaan ja toiveitaan. Innovointi liittyy siten läheisesti niihin yhteiskunnallisiin oloihin, joissa se tapahtuu.

Tietoihin perustuva julkinen keskustelu innovoinnin merkityksestä yhteiskunnallemme ja erityisesti yrityksille on keskeisessä asemassa. Innovoinnista käytävässä poliittisessa keskustelussa, jonka komissio aloitti valkoisella kirjalla kasvusta, kilpailukyvystä ja työllisyydestä, vihreällä kirjalla innovaatiosta(1) sekä Euroopan innovaatioita koskevalla toimintasuunnitelmalla(2), on jo suositeltu innovoinnin hyötyjen julkista tunnustamista. Komissio jatkaa innovointiin perustuvaa yrityspolitiikkaa ja toteuttaa uusia toimenpiteitä.

Innovaatioita koskevien tiedotuskampanjojen paras ohjenuora on läheisyysperiaate. Tällä alalla on tehty monia kansallisia ja alueellisia aloitteita ja onnistuneita toimenpiteitä. Kansallisista aloitteista saatujen kokemusten vaihtoa ja tarvittaessa myös menestyksekkäiden hankkeiden verkottumista Euroopan tasolla on edistettävä, jos siitä on apua niiden levittämisessä ja parantamisessa. Komissio on erityisesti tutkimuksen ja kehittämisen viidennen puiteohjelman (19982002) eri erityisohjelmien puitteissa valmistellut soveliaita keinoja, joilla voidaan edistää kyseisiä toimia ja lisätä julkista tietoisuutta. Keinoja ovat mm. eurooppalaisten palkintojen myöntäminen (esim. Descartes- ja Archimedes-palkinnot)(3), kansainväliset konferenssit, eri julkaisut sekä kehittyneiden tietojenkäsittely- ja viestintävälineiden käyttö (Internet-sivustot) Internetin välityksellä ja CD-ROM/DVD-perusteiset tutkimushankkeita ja -toimia koskevat tietopalvelut, kuten esimerkiksi CORDIS(4) ja Prosoma(5).

Kyseiset keinot (jotka toteutetaan tarjouspyyntöjen sekä hankkeita ja liitännäistoimenpiteitä koskevien ehdotuspyyntöjen avulla) auttavat tunnistamaan ja antamaan julkista tunnustusta ja näkyvyyttä merkittäville teknologisille saavutuksille, jotka ovat keskeisessä asemassa tieteen ja innovoinnin kehitykselle Euroopassa.

(1) KOM(95) 688 lopullinen.

(2) KOM(96) 589 lopullinen.

(3) Tutkimuksen, teknologisen kehittämisen ja esittelyn erityisohjelman epäsuoria TTK-toimia koskeva ehdotuspyyntö tutkijavoimavarojen lisäämisen ja sosioekonomisen tietopohjan laajentamisen alalla Palkinnot ensiluokkaisesta tutkimustyöstä. EYVL C 344, 1.12.1999.

(4) http:/www.cordis.lu/.

(5) http//www.prosoma.lu/.